Vremea azi, 2 martie. Vor fi înnorări persistente în cea mai mare parte a țării
Sâmbătă avem înnorări persistente în cea mai mare parte a ţării. O să picure trecător în vest, în sud-vest, în centru şi în sud, iar vântul o să bată mai tare în sudul Banatului şi la munte.
Vremea rămâne caldă, iar maximele pornesc de la 10 grade în ţinuturile sudice şi 17-18 grade în Maramureş.
În Dobrogea şi Bărăgan găsim atmosferă închisă şi temperaturi peste normalul perioadei. Şansele de ploaie sunt reduse, iar după prânz se vor înregistra în jur de 13 grade.
Cam la fel va fi şi mai sus, în Moldova sudică şi în nordul Munteniei: se înnorează, dar nu prea sunt semne de ploaie; vântul adie plăcut, iar maximele ajung la 15 grade.
Şi în jumătatea nordică a Moldovei şi în Bucovina, avem o zi cam mohorâtă, cu temperaturi ridicate. Pe-aici ploile ajung după lăsarea nopţii, iar la amiază termometrele vor indica 14-15 grade.
Cerul rămâne acoperit şi în nordul Transilvaniei şi în Maramureş. Chiar şi-aşa, se face mult mai cald decât ar fi normal: la Baia Mare maxima ajunge la 18 grade. Din când în când e posibil să picure trecător, mai ales în zona Transilvaniei.
În vestul ţării, domină atmosfera închisă şi vin câteva ploi slabe, trecătoare. În sudul Banatului se porneşte vântul, iar temperaturile mai scad puţin faţă de ieri, când s-au înregistrat 19 grade. Astăzi vor fi cel mult 14 grade.
Şi în Transilvania o să fie neobișnuit de cald pentru început de martie: pe la Târgu Mureș se vor înregistra 16 grade. Avem cer mai mult noros, câţiva stropi de ploaie în zonele joase şi ceva lapoviţa şi ninsoare pe crestele Meridionalilor.
Se înnorează şi în zona Olteniei, pe unde o să picure trecător. Vântul abia se simte, iar maximele se menţin la valori similare cu cele de ieri şi vor fi 13 grade pe la Râmnicu Vâlcea.
În ţinuturile sudice, găsim atmosferă închisă, vânt domol şi câteva ploi trecătoare, pe suprafeţe restrânse. La amiază temperaturile urcă până la 13-14 grade.
Vremea azi, în Bucureşti
În Bucureşti, astăzi nu prea vedem soarele, dar condiţiile de ploaie sunt reduse. Vântul va fi activ, iar după prânz se vor înregistra 10 grade. La noapte înnorările persistă, iar temperatura coboară până la 4 grade.
Vremea azi, la munte
Vremea rămâne caldă şi în zonele de munte. Se anunţă, însă, o zi mohorâtă, cu înnorări şi ploi slabe. Pe crestele Carpaţilor Meridionali o să ningă sau o să cadă lapoviţă, iar vântul va fi destul de insistent în special la altitudini mari.
Prognoza meteo pentru următoarele zile
În Bucureşti, cerul rămâne acoperit şi duminică, dar norii se mai risipesc peste noapte. Vântul abia se simte, iar maxima ajunge la 11 grade.
Luni se face mai cald şi, la amiază, temperatura urcă pană la 15 grade. Soarele se arată trecător, iar în noaptea următoare e posibil să vină câţiva stropi de ploaie.
Ziua de marţi ne-aduce vreme închisă: o să plouă, vântul prinde putere şi se mai răceşte puţin. Chiar şi-aşa, tot se vor înregistra 11 grade - o valoare peste normalul perioadei.
La munte, temperaturile se menţin ridicate şi duminică. Din când în când se adună norii, o să picure trecător, iar în zona înaltă a masivelor sudice mai vin ceva precipitaţii mixte.
Începem o nouă săptămâna tot cu vreme caldă. Vedem puţin soarele printre nori, iar în Carpaţii Meridionali, mai vin câţiva stropi de ploaie. Vântul are unele intensificări în masivele sud-vestice.
Marţi se mai răceşte. Cerul rămâne acoperit, o să plouă pe suprafeţe extinse, iar la altitudini mari o să ningă sau o să cadă lapoviţă. Vântul rămâne destul de insistent la altitudini mari.
Sursa: StirilePROTV
Dată publicare:
02-03-2024 07:32